
Mivel a történelem különböző folyamatoknak az eredménye, így ha a napjainkban a magyar kultúra és nyelv helyzetét vizsgáljuk a Vajdaságban, akkor érdemes visszanyúlnunk pár évtizeddel korábbra, egészen a titói időszakig.
A nyelvhasználat kapcsán elsősorban a magyar nyelvnek a hivatalos nyelvhasználatban elfoglalt helyét vizsgálom, s nem foglalkozom a kérdéssel szélesebb értelemben (pl. anyanyelvű oktatás kérdése).

A titói korszak (1945 – 1990)
A fenti korszakhatár egy kicsit problémás, olyan értelemben, hogy Josip Broz Tito, a jugoszláv kommunista mozgalom karizmatikus vezetője már 1980-ban elhunyt, de az általa képviselt eszmeiség még egy jó évtizedig túl élte őt (mindössze egy évtizedig).

Uralkodó ideológiája volt a rendszernek a testvériség – egység gondolata, amely e soknemzetiségű területen úgy kívánta a nacionalizmus kérdését kiiktatni, hogy minden délszláv nemzetet és más etnikumú nemzetiséget államalkotó tényezőnek deklarált. Persze ezt egy kommunista diktatúrában tette, ahol igen csak szűk politikai mozgástere volt az embereknek, ennek ellenére a párt- és államapparátusban szigorúan ügyelt az egyes nemzetek és nemzetiségek létszámarányos képviseletére.

S persze viszonylag széles lehetőséget biztosított az egyes nemzetiségek (így a magyarok) nyelvhasználatának és anyanyelvű oktatásának a biztosítására, kultúrájának ápolására, és az anyanyelvű tájékoztatási eszközök létrehozására is (bár egy teljesen más politikai rendszer volt, de érdekes, hogy a 2002-ben Szerbia – Montenegróban a nemzeti kisebbségek részére létrehozott kulturális autonómia szerve, a Nemzeti Tanács is épp e négy területen rendelkezik hatáskörökkel).
Viszonylag széles körű volt az anyanyelv használatának lehetősége a hivatalos nyelvhasználat területén. Az állami hivatalok, a magyarok által nagyobb számban lakott területeken, kétnyelvűek voltak, a bíróságok előtt (az alapbíróságoktól egészen a legfelső szintekig) tömegesen folytattak le csak magyar nyelvű eljárást (ha mindkét ügyfél kérte). S ennek megvolt a személyi háttere is, hisz a nemzetiségi kvótának köszönhetően a magyarok számarányuknak megfelelően voltak képviselve az államapparátusban (ami természetesen kihatott a magyar kisebbség gazdasági és politikai súlyára is, bár természetesen önálló politikai gondolatokat nem fogalmazhatott meg). Magyar nyelven is megjelentek a hivatalos lapok (úgy a vajdasági, mint a szövetségi szintűek), s 1945 után kiépítették a teljes magyar nyelvű tájékoztatási rendszert (napilap, hetilapok, televíziók és rádiók magyar szerkesztőségei). Az iskolákban pedig nem csak a magyar diákoknak kellett szerb nyelvet tanulniuk, hanem a jelentősebb magyar népességgel rendelkező településeken a szerb diákok is tanultak magyar nyelvet, mint környezetnyelvet.

A köznapi nyelvhasználat során azonban megindult a délszláv (elsősorban a szerb) nyelvekből való szavak, kifejezések átvétele, amely különösen a szakkifejezések területén öltött tömeges méretet (mivel a felsőoktatás elsősorban szerb nyelven lett megszervezve, így az itt tanuló magyar szakemberek csak szerb nyelven sajátították el az adott terület szakkifejezéseit, ami azután rajtuk keresztül a széles néprétegekben is elterjedt).

A titói éra viszonylag szabad nemzetiségi politikája különösen a kultúra, s ennek is elsősorban a nagy tömegekhez szóló közművelődés területén jelentkezett. A rendszer már kezdetektől fogva támogatta a különálló magyar művelődési egyesületek létrehozatalát, s viszonylag szabad műsorpolitikát is engedélyezett nekik, de az egyesületeken keresztül viszont erősítette a saját társadalmi legitimációját is (ugyanis az egyesületeknek társadalmi propagandisztikus feladataik is voltak). Az 1960-as évekre szinte az összes településre vonatkozóan kiépítette a lokális művelődési infrastruktúrát (művelődési házak, szövetkezeti otthonok építése), de az egyesületek működését anyagilag nagyon gyéren támogatta. De ennek ellenére a magyar művelődési egyesületek virágoztak, mert tevékenységükre széles társadalmi igény volt (ekkor még nem volt televízió, s ők szervezték egy település lakosságának állandó szórakozási, kikapcsolódási lehetőségeit jelentő közösségi rendezvényeit). Az 1960-as évek végén újraindult a Gyöngyösbokréta, a vajdasági szintű néptánc-találkozó (a szabadabb kisebbségi politikát jelzi, hogy az egész Kárpát-medencében csak itt lett felújítva), majd 1977-től egy új rendezvény is, a Durindó (vajdasági szintű népzenei találkozó).

A professzionális kultúra területén 1945-ben létrejött a szabadkai Magyar Népszínház, majd 1977-től a szintén magyar nyelvű Újvidéki Színház. Szintén kárpát-medencei unikumként 1978-ban beindult a Tanyaszínház, amely ekhós szekerén minden nyáron körbejárta a Délvidék magyar falvait. Emellett művésztelepek, múzeumok is létrejöttek.

Az állam, mivel a kommunista ideológiára veszélyesnek látta, így elfojtotta a különböző (a délszláv és kisebbségi) nacionalizmusokat is, s adott esetben kényszerítő eszközökkel érvényt szerzett a testvériség – egység eszme megvalósulásának. Ilyen szempontból nézve a rendszer pozitív volt a magyarság oldaláról nézve (nem beszélve persze a rendszert megalapozó 44-es vérengzésekről), hisz megvédte őt a többségi nemzet esetleges erőszakos támadásaitól. Azonban a magyarság sikeres integrálása, a viszonylagos anyagi jólét azonban aláásta a magyarság különálló nemzeti identitását, s a Kárpát-medence határon túli magyarsága közül a kommunizmus alatt talán épp itt gyöngült meg leginkább a magyar nemzeti érzés.

Az 1990-es évek háborús őrülete (1990 – 2000)
A kelet-európai kommunista rendszer széthullásával Jugoszláviában nem a demokratikus, Európa-centrikus átalakulás indult meg, hanem a modernkori történelem egyik legnagyobb polgárháborúja robbant ki. Mivel a háború hatására a nacionalizmus iszonyatosan megerősödött, s Szerbiában még párosult a gátlástalan miloševići diktatúrával is, így a korábban meglehetősen békés helyzetben lévő délvidéki magyarság hirtelen nagyon nehéz helyzetbe került, sokszor a létében is fenyegetve volt (Šešelj csetnik vezér „egy szendvicset” ígért, s azonnali elköltözést követelt). A külső, nacionalista nyomás hatására megerősödött a magyarságon belül az összetartozás érzése, s felszínre kerültek az évtizedeken elhallgatott közösségi traumák is (44-es vérengzések, beszolgáltatások).

Ebben a kontextusban a hivatalos nyelvhasználat területén egyértelmű volt a visszalépés. 1991-ben elfogadtak egy külön nyelvtörvényt, amely a kisebbségi nyelveknek a korábbi széles hivatalos nyelvhasználati gyakorlatát csak azokra az önkormányzatokra korlátozta, ahol a kisebbségi lakosság aránya legalább 15 %-os volt. Még viszonylag széles körű jogokat hagyott meg a törvény, azonban a sokkal súlyosabb gondot az okozta, hogy a rendszer pillanatok alatt elvégezte az államapparátus „magyartalanítását” (tömegével bocsátotta el a magyar tisztviselőket), s az új egy nyelvű bürokrácia egyszerűen képtelen volt a többnyelvűség biztosítására (illetve ekkor alakult ki az a máig is élő gyakorlat, hogy az egyébként a magyar nyelvet jól beszélő szerb személy kizárólag az államnyelven hajlandó megszólalni).

Persze az iskolákban is megszűnt a magyarnak, mint a környezetnyelvnek az oktatása, s elindultak a magyarság ellen közterületeken elkövetett atrocitásoknak a gyakorlata is. Ez általában a fiatalabb korosztály körében dívik, s legtöbbször a közterületen való anyanyelvhasználat a támadás kiváltó oka.

A kultúra területén azonban, épp a magyar nemzeti érzés megerősödése miatt, pozitív folyamatok indultak el. Ennek egyik fő mozgatórugója a magyarországi rendszerváltozástól elinduló anyaországi támogatás volt, amely fókuszába az identitás megőrzést helyezte, s elsősorban a kultúrát támogatta. Ennek hatására rengeteg új rendezvény született, egy fajta kulturális pezsgés indult el. A már bejáródott nagy rendezvények (Gyöngyösbokréta, Durindó, Tanyaszínház) mellett újak is születtek (Magyar Ünnepi Játékok, Énekelt Versek Fesztiválja). 

A kultúra főszereplői továbbra is a titói korszakban létrejött művelődési egyesületek voltak. Mivel hazai támogatást egyáltalán nem kaptak, az anyaországi pedig elsősorban a rendezvényekre volt elég, így a 60-70-es években kiépített infrastruktúra (művelődési házak) egyre inkább lerongyolódott állapotba kerültek. A művelődési egyesületek 1992-ben létrehozták ernyőszervezetüket, a Vajdasági Magyar Művelődési Szövetséget (VMMSZ). 

A korábbi két hivatásos színház mellett újabb társulatok is létrejöttek (Kosztolányi Dezső Színház).
Összességében bár a magyar közösség hirtelen nagyon nehéz helyzetbe került, de ez a külső nyomás egyúttal megerősítette a titói korszakban már igencsak meggyengült magyar nemzeti érzést is. A szerb nacionalizmus miatt erősen szegregálódott a magyar közösség, de ez egyúttal biztosította azt is, hogy politikailag a magyar választók csak magyar pártok mellett voltak elkötelezve (sajnos azonban 1994-től a korábbi egységes magyar párt, a VMDK, több részre hullott szét, s ezután elkezdődött a magyar pártok közötti évtizedes veszekedés).

A 2000-es évek balkáni demokratizációja (2000 – 2009)
2000-ben több éves küzdelem után, s nyugati anyagi segítség mellett, a szerbiai demokratikus ellenzék megdöntötte a miloševići diktatúrát, s Szerbiában is beköszöntött a demokrácia, az európai orientációs politikai gondolkodás. Minden pozitívuma ellenére azonban ez meglehetősen ellentmondásosan, balkáni módon valósult meg, másrészt a 90-es évek háborújában kiengedett nacionalizmus szelleme, a változások ellenére, továbbra is itt kísért (jellemző adat, hogy Szerbiában még napjainkban is csak jobb oldali, nemzeti előjelű pártok vannak). Az európai integráció által megkövetelt kisebbségi jogok biztosítása miatt vajdasági szinten megjelent, s stabilizálódott a magyar politikai szerepvállalás (többek között az anyanyelvhasználat és a kultúra kérdése, egészen a legutóbbi időkig, magyar „miniszter” alá tartozott). 

A hivatalos nyelvhasználat területén egyértelmű előrelépés történt. Már nem is a jogi szabályozás, hanem inkább a törvények betartása területén. Továbbra is ugyanis az 1991-es nyelvtörvény volt érvényben, de főként a tartományi és lokális szintű magyar szerepvállalásnak köszönhetően, egyre inkább a mindennapi életben is megvalósult. Nézzük konkrétabban a törvény jogosítványait a kisebbségi nyelvhasználat területén (mint korábban említettem, olyan községek területén, ahol a kisebbség aránya legalább 15 %-os – ez a magyarság esetében 30 vajdasági községet jelent az összesen 45-ből):
· hatósággal anyanyelven való kommunikáció

· hatósági nyilvántartás kisebbségi nyelven való vezetése
· közokiratok kisebbségi nyelven való kiállítása (anyakönyvi kivonat, személyi igazolvány, útlevél) – ez nagy dolog, mert a magyar nyelv helyesírási szabályainak megfelelően szerepel a személyi név a hivatalos okiratokban

· anyanyelv használata az első fokú bíróság előtt 

· hivatalos feliratok (közlekedési jelek, helységnévtáblák, utca névtáblák)

· választással kapcsolatos dokumentumok

A pozitív előrelépés ellenére továbbra is akut probléma, s semmilyen előrelépés sem tapasztalható (minden ígéret ellenére) az államapparátusban a magyarság részarányos foglalkoztatása területén. Ez is jelzi az állam még mindig erőteljes szerb nemzeti jellegét, s a magyar káderhiány igencsak megnehezíti (sokszor lehetetlenné teszi) a fenti kisebbségi nyelvi jogok megvalósulását.

Tartományi szinten továbbra is hivatalos nyelv a magyar, ami azt jelenti, hogy a tartományi parlamentben magyarul is fel lehet szólalni, a vajdasági hivatalos lapok magyar nyelven is megjelennek.

2002-ben a szövetségi parlament elfogadta a kisebbségi törvényt, amely először ismerte el az akkor még Szerbia – Montenegróban élő nemzeti kisebbségek kollektív jogai közül elsősorban az identitással összefüggő jogokat. A korlátozott kulturális autonómia szerveként közvetett úton (ún. elektori rendszeren keresztül) megválasztották a Nemzeti Tanácsokat, amely a kultúra, az oktatás, a tájékoztatás és a nyelvhasználat területén rendelkezett hatáskörrel. Az e törvény alapján létrejött Magyar Nemzeti Tanács a törvény nyújtotta lehetőségeket kihasználva elősegítette a magyarság erősítését (új intézmények alapítása, hivatalos jelképek és ünnepek meghatározása, települések magyar elnevezései stb.). 

A pozitív változások ellenére a magyarság ellen közterületen elkövetett atrocitások továbbra is jelen voltak, sőt 2004-ben kulmiláltak. Bár az elmúlt években tartományi szinten megindult egy tolerancia-program, de egyelőre nem kimutatható hatást ért el. Bár kevésbé agresszív jelenség, de továbbra is sokszor jelen vannak hivatalos dokumentumok magyar fordításai esetében (pl. tankönyvek, választási anyagok) bődületes, sokszor sértő hibák (ami lehet, hogy véletlen, de jelzi az állam részéről a kisebbségi kérdés fontosságát).
A kultúra területe, mint fentebb láttuk, 2002-től a Magyar Nemzeti Tanács hatásköre alá tartozik. Ennek kapcsán 2005-ben egy új központi koordináló intézményt, a Vajdasági Magyar Művelődési Intézetet hozta létre Zentán. Az intézet feladata a társadalomtudományi kutatások, a közgyűjtemények, a különböző fejlesztő rendezvények, a szakmai kiadványok, az információs honlap segítségével a kulturális szféra segítése és fejlesztése.

A Szülőföld Alapon keresztül nagyobb volumenű támogatásokból sikerült 25 művelődési házat (ebből 16-ot a szórványban) teljesen felújítani. Új fesztiválok is jelentkeztek (Dombos Fest, Nyári Ifjúsági Játékok), amelyek színesítették a korábbi rendezvénypalettát. A fenti új fesztiválokat kivéve azonban összességében van egy általános csökkenő tendencia a kulturális rendezvények látogatása területén, másrészt a magyarországi támogatási rendszer lebontása miatt erőteljesen jelentkezett a civil szféra lassú meggyengülése is.

S a lehetséges jövő

Persze az általános balkáni káosz ellenére továbbra is vannak lassú pozitív változások, kapaszkodók a jövőt illetően. 2009-ben a szerbiai parlament új kisebbségi törvényt fogadott el, amely szélesítette a Nemzeti Tanácsok hatáskörét, s közvetlen választásuk lehetőségét is előlátta. E törvény alapján zajlott le 2010. június 6-án, 19 más nemzeti kisebbség mellett, a Magyar Nemzeti Tanács közvetlen választása is. Bár öt lista indult, mégis a magyar nemzeti erőket összefogó Magyar Összefogás lista 77 %-os elsöprő győzelmet aratott. Ezzel a győzelemmel megvédte a magyar intézményeket a szerb nemzeti pártok holdudvarába tartozó, s így azokat kiszolgáló, magyar nemzetiségű politikusokkal szemben. 
Az Európai Unió IPA – előcsatlakozási alapján keresztül nagyobb volumenű támogatások lehívására, s így a kultúra erőteljesebb fejlesztésére is lehetőség van. Míg a 2010-es magyarországi kormányváltás pedig az erőteljesebb anyaországi segítséget és támogatást valószínűsíti.

De a külső támogatások ellenére a kulcs saját magunkban, a közösségünkben van. Ha mozgósítani tudjuk a belső erőforrásainkat, s azokat nem a szokásos magyar betegség kapcsán egymás ellen használjuk fel, hanem a magyar összefogás jegyében a közösségünk fejlesztésére fordítjuk, akkor nyert ügyünk van. Mert kévébe kötve a még oly erős és agresszív balkáni környezet sem tud bennünket legyőzni.
